OBH 1607/1996.
Az állampolgári jogok országgyűlési biztosa általános helyettesének jelentése
Előadó: dr. Horváth Judit
A vizsgálat megindítása
A panaszos, mint  társasházuk volt közös képviselője, azt kifogásolta, hogy a Díjbeszedő Rt. a ház kéményseprési díját túlszámlázta. Az Alkotmány  13.§ (1) bekezdésében foglalt tulajdonhoz való jog érintettsége miatt az ügyben vizsgálatot indítottam. Írásban tájékoztatást kértem a Díjbeszedő Rt-től, a tájékoztatás késedelmesen érkezett.

A megállapított tényállás
A Budapest Edison köz 6. szám alatti társasháznak 19 db kéménye van, ennek ellenére a Díjbeszedő Rt. évtizedekig 56 db kémény után számolt el kéményseprési díjat. A panaszos korábbi kérelmére csak részben rendezték a túlfizetést. Megkeresésünkre a Díjbeszedő Rt. egyeztetést folytatott panaszossal és felajánlott 25.000 Ft-ot a túlfizetés rendezésére. Ezt az összeget a panaszos elfogadta, melyet már át is utaltak a társasház számlájára.

 A vizsgálat megállapításai
A beszerzett információk alapján megállapítottam, hogy a Díjbeszedő Rt. azzal, hogy több kémény után szedte be évekig a kéményseprési díjat, mint amennyi a valóságban létezett, alkotmányos visszásságot okozott az Alkotmány 13. § (1) bekezdésében rögzített tulajdonhoz való jog vonatkozásában. Mivel a túlszámlázását elismerte, és ezt - egyezség útján megállapított összeggel - rendezte, az alkotmányos visszásság orvoslást nyert. Erre tekintettel ajánlással nem élek. 
A panaszos levélben értesített arról, hogy a fenti megoldást elfogadta és ezzel az ügyet lezártnak tekinti.

Budapest, 1998. június 4.

Dr. Polt Péter